EELNÕU

Spordiseaduse täiendamise seadus

Spordiseadust täiendatakse paragrahviga 112 järgmises sõnastuses:

„§ 112. Distsiplinaarkolleegium ja apellatsioonikolleegium

(1) Kultuuriministeeriumi juures tegutsevad distsiplinaarkolleegium ja apellatsioonikolleegium (edaspidi kolleegiumid), kellel on pädevus teha otsuseid käesoleva seaduse § 11 lõike 1 punktis 1 nimetatud reeglite rikkumise kohta.

(2) Kolleegiumide liikmed määrab ja töökorra kinnitab Kultuuriministeeriumi kantsler, juhindudes maailma dopinguvastasest koodeksist ja selle alusel vastu võetud Eesti dopinguvastastest reeglitest. 

(3) Kultuuriministeerium tagab, et kolleegiumidel ei ole huvide konflikti ning et nende koosseis, liikmete ametiaeg ja kutsealane kogemus, kolleegiumide tegevuse sõltumatus ja rahastus on kooskõlas maailma dopinguvastase koodeksi nõuetega.

(4) Distsiplinaarkolleegiumi ja apellatsioonikolleegiumi otsuseid on võimalik vaidlustada maailma dopinguvastases koodeksis ja selle alusel vastu võetud Eesti dopinguvastastes reeglites sätestatud alustel ja korras.

(5) Kolleegiumid võivad töödelda järgmisi isikuandmeid:
1) menetlusaluse isiku ja teiste menetlusse kaasatud isikute ees- ja perekonnanimi ning kontaktandmed;
2) menetlusaluse isiku ja teiste menetlusse kaasatud isikute isikuandmed, sealhulgas terviseandmed, mis on asja menetlemisel olulised;
3) menetlusaluse isiku ja teiste menetlusse kaasatud isikute seisukohtades sisalduvad asjaolusid kirjeldavad isikuandmed;
4) määratud karistusega seotud isikuandmed.

(6) Käesoleva paragrahvi lõikes 5 nimetatud isikuandmeid säilitatakse asjas lõpliku otsuse jõustumisest kümme aastat või kuni rikkumise eest määratud karistuse perioodi lõppemiseni, sõltuvalt sellest, kumb tähtaeg on pikem. 

(7) Käesoleva paragrahvi lõikes 5 nimetatud isikuandmete vastutav töötleja on Kultuuriministeerium.“.

